# Malaltia periodontal

La malaltia periodontal (MP) és un procés infecciós bucal de tipus bacterià que en casos greus pot acabar amb la pèrdua de les dents. Diverses espècies d'arqueus metanogènics també participen en l'origen i progressió de la MP.
El periodonci -allò que envolta la dent- compren entre altres parts a la geniva i és una zona molt procliu a patir diverses afeccions. Els bacils anaeròbics Gram-negatius Porphyromonas gingivalis i Tannerella forsythia són els principals microorganismes implicats en l'etiologia de la MP. Aquestes espècies acostumen a aïllar-se juntes en els cultius microbiològics, fet altament indicatiu d'una relació cooperativa entre les dues per tal de formar biofilms. Treponema denticola és una espiroqueta helicoide oral considerada el patogen més important en la periodontitis. La infecció combinada del periodonci per aquests tres bacteris es correlaciona clarament amb una major greugesa de la MP. Filifactor alocis és un bacil firmicut anaeròbic obligat Gram-positiu i no formador d'espores que habita predominantment en el solc gingival, difícil d'identificar amb mètodes convencionals i que es considera un patogen emergent de particular importància en el desenvolupament de MPs refractàries i/o recidivants.
La malaltia periodontal és crònica i comença quan la placa bacteriana inflama la geniva. Augmenta de forma molt significativa les possibilitats de sofrir un càncer oral. Pot originar o afavorir el desenvolupament d'afeccions sistèmiques, entre elles l'arterioesclerosi, l'artritis reumatoide i l'endocarditis infecciosa. Rarament, la MP és la causa primària d'embòlies pulmonars sèptiques. Es considera un factor de risc relacionat amb l'aparició de diverses complicacions gestacionals, com ara preeclàmpsia, retard del desenvolupament fetal, part preterme i/o naixement de nens de baix pes. Els anticonceptius orals poden tenir a llarg termini un impacte negatiu en l'estat periodontal de les dones que els utilitzen.
Pel que fa a la MP i la síndrome metabòlica, sembla existir una relació d'influència mútua entre les dues patologies. És a dir, un estat d'inflamació crònica pot predisposar el desenvolupament de certs elements de la síndrome en individus amb MP i viceversa.
El deteriorament de la resposta immunitària, innata i adaptativa, propi de la vellesa augmenta la prevalença i la gravetat de la MP en les persones grans. En general, totes les immunodeficiències -primàries o secundàries- faciliten molt el desenvolupament d'infeccions bacterianes i/o víriques en el periodonci i els teixits adjacents.
El consum habitual de tabac i l'ús regular de cigarrets electrònics són hàbits que empitjoren i acceleren el curs de la MP. Mastegar fulles de bètel, amb tabac afegit o sense, i de cat té també efectes negatius sobre la salut orodental. El crac altera el normal funcionament del sistema immunitari, disminueix la producció de saliva i promou o accentua el desenvolupament de la MP en els addictes a la droga. En les dones, els canvis hormonals tendeixen a agreujar la MP durant l'embaràs, fet que s'associa amb un increment del risc de sofrir diversos trastorns de la gestació.
Determinats polimorfismes genètics originen diferències fenotípiques en la resposta immunitària que poden induir una anòmala predisposició individual a la MP, aguditzar el seu progrés o alterar l'eficàcia del tractament.
Entre les malalties minoritàries amb manifestacions periodontals d'importància es poden destacar la neutropènia congènita greu, la neutropènia cíclica, la síndrome de Chédiak-Higashi, l'anèmia de Fanconi, l'hemoglobinúria paroxística nocturna, el lupus eritematós sistèmic, la malaltia de Gaucher o la síndrome de Kostmann. La periodontitis associada a la deficiència d'adhesió leucocitària s'ha atribuït históricament a la manca d'activitat dels neutròfils davant la infecció periodontal. Tanmateix, aquesta forma de MP ha demostrat no respondre als antibiòtics i/o l'eliminació mecànica del biofilm bacterià dental i avui dia es creu que la seva causa fonamental és la sobreproducció desordenada de les citocines IL-23 i IL-17, les quals tenen efectes proinflamatoris i pro-osteoclastogènics.
La fibromatosi gingival hereditària és una malaltia congènita rara, que pot ser tant de tipus autosòmic dominant com recessiu i que afecta a 1/175.000 persones. Clínicament, es caracteritza per un creixement -simètric o asimètric- desmesurat i de consistència ferma de les genives, sense canvis de coloració d'aquestes o hemorràgies acompanyants significatives. Encara que el creixement gingival no lesiona directament l'os alveolar, amb el temps la intumescència tissular que provoca es causa de importants acumulacions de la placa bacteriana, les quals indueixen l'aparició de gingivitis, periodontitis, resorció òssia i halitosi. Aquest trastorn pot presentar-se de forma aïllada (no sindròmica, causada per mutacions en el gen SOS1) o formar part d'una síndrome genètica, per exemple la de Zimmermann-Laband o la de Murray-Puretic-Drescher.
La infecció pel VIH pot afectar de forma molt negativa la salut periodontal. Les principals lesions periodontals associades a aquesta infecció són:
* Formes inusuals de gingivitis (eritema gingival lineal, per exemple).
* Gingivitis/periodontitis necrosant aguda.
* Periodontitis crònica amb deteriorament ràpid i de vegades irreversible del periodonci.
La cavitat oral dels pacients amb MPs es considera un potencial reservori del bacteri Helicobacter pylori.

## Història

Segons estudis paleopatològics, a la península Ibèrica s'han trobat restes d'homínids del Plistocè Inferior (~1.200.000 anys BP) amb signes suggestius de MP. La malaltia periodontal fou considerada una condició inflamatòria pels xinesos i els egipcis fa més de 4.000 anys. Al primer llibre conegut de medicina xinesa, Nei Ching, atribuït a Huang Di (~2700–2600 aC) és recullen ja diverses formes de MP. Hipòcrates la va descriure com 'genives sagnants o podrides' i també escrigué sobre els factors etiològics i la patogènesi de diverses formes de la malaltia. L'any 1563, Bartolomeo Eustachi (1514–1574) completà el tractat Libellus de Dentibus, dedicat exclusivament a la dentadura humana. En aquest libre, Eustachi donà a conèixer les seves observacions sobre el lligament periodontal, la dentadura temporal i la permanent. El metge francès Pierre Fauchard (1678–1761) va ser el primer en plantejar meticulosament l'etiologia i els procediments per tractar la MP a la seva obra Le Chirurgien dentiste (1728). En ella, detallà diversos mètodes terapèutics i de prevenció de la periodontitis, com ara l'eliminació de la placa dental calcificada o l'ús de raspallets de les dents i dentifricis.
El 1922 es publicà als EUA el tractat A textbook of clinical periodontia, segons molts autors el primer manual modern especialitzat i de caràcter normatiu sobre les MPs i el seu tractament.
Al llarg dels anys, la classificació de les malalties periodontals ha estat modificada diverses vegades.

## Tipus de malalties periodontals

El sistema classificatori vigent de les MPs és el consensuat per l'Acadèmia Americana de Periodòncia i la Federació Europea de Periodòncia al 2017 World Workshop on the Classification of Periodontal and Peri-implant Diseases and Conditions, publicat l'any 2018. En ell, per primera vegada la periimplantitis es considerada una MP amb entitat pròpia.
Grosso modo, es poden destacar tres tipus de MP:
* Gingivitis és la forma lleu d'aquesta malaltia, les genives sagnen fàcilment però no produeix gairebé dolor. Quan s'inicia una gingivitis infecciosa tenen lloc canvis molt específics en la microbiota i el metatranscriptoma de la boca. Afecta fins al 75% dels joves entre 20 i 25 anys però és encara reversible amb tractament mèdic i higiene dental acurada. La millor prevenció de la periodontitis és el maneig correcte de la gingivitis des del seu inici. Una variant més seriosa que es desenvolupa a partir d'una gingivitis crònica i afecta predominantment a individus immunodeprimits és la gingivitis ulcerosa necrotitzant. L'etiopatogènesi de les gingivitis és molt diversa. La nicotina i el fum del tabac alteren la composició de la microbiota subgingival, facilitant la formació de biopel·lícules patogèniques. La gingivitis descamativa acostuma a ser un signe clínic de certes dermatitis o malalties mucocutànies. Les condicions associades amb major freqüència a la gingivitis descamativa crònica són el pemfigoid de la membrana mucosa i el liquen pla oral. Cal esmentar, entre les gingivitis no relacionades amb la placa dental i avui dia inusuals, la gingivitis escorbútica. Rares vegades, en individus alcohòlics, senils o mentalment discapacitats amb una mala higiene bucal i problemes de maloclusió, es produeix una miasi gingival que afavoreix l'aparició d'úlceres necròtiques a la zona.
* Periodontitis o piorrea és una gingivitis avançada. Amb el pas del temps la placa bacteriana s'estén i creix per sota de la línia de la geniva, les toxines produeixen inflamació i irritació i els teixits i l'os que suporten la dent acaben essent destruïts. L'activació de determinats subtipus de cèl·lules B i T davant els canvis inflamatoris en les genives és un factor crucial que determina la progressió o no d'una gingivitis crònica estabilitzada a una periodontitis destructiva. Les genives separades de les dents formen bosses (espais entre la dent i la geniva) que s'infecten i poden portar finalment a la pèrdua de l'os i la posterior pèrdua de la peça dental. La periodontitis és una de les causes de pneumònia per aspiració i, en casos crònics greus, d'osteomielitis mandibular. La piorrea requereix un tractament professional continuat, que pot aturar la pèrdua de l'os que subjecta les dents i, en alguns casos, arribar a regenerar-ne la part danyada. Sovint, cal emprar una combinació de diversos procediments terapèutics. A banda del tractament actiu, és important realitzar una posterior teràpia de manteniment periodontal adequada per minimitzar la possibilitat d'una recidiva de la malaltia o d'aparició de noves bosses purulentes. Quan la infecció afecta l'arrel de la dent es produeix una periodontitis apical, la qual té tendència a necrosar la polpa dentària i a formar abscessos periapicals crònics que poden arribar a crear una fístula intra o extraoral. La periodontitis agressiva és un tipus de periodontitis poc freqüent, greu i de progressió ràpida, que es veu sobretot en persones joves durant la pubertat o poc després d'ella. La ràtio d'aparició dona/home és 3:1, aproximadament. Es creu que el seu origen és una invasió de la cavitat oral per bacteris específics que desencadena una reacció inflamatòria en l'hoste, la qual comporta una pèrdua massiva de l'os alveolar difícil de tractar. Aggregatibacter actinomycetemcomitans (un coccobacil Gram-negatiu de la família Pasteurellaceae), sol (i particularment la seva soca JP2) o acompanyat de P. gingivalis, sembla un dels principals microorganismes responsables de la periodontitis juvenil a alguns països. Alguns especialistes opinen que els herpesvirus podrien estar implicats en la seva patogènesi, juntament amb factors predisponents de tipus familiar. Ha estat descrita com un component característic de la síndrome de Papillon-Lefèvre i s'associa a la deficiència de plasminogen. En nens que pateixen aquesta inusual deficiència pot provocar l'anomenada 'periodontitis llenyosa'.
* Periimplantitis és una situació patològica associada a la placa bacteriana produïda en els teixits que envolten els implants dentals, caracteritzada per la inflamació de la mucosa periimplantària (mucositis) i la subsegüent pèrdua progressiva de l'os de suport. A Espanya la prevalença d'aquesta afecció és alta, sent molt diversos els factors causals. Entre els més habituals cal esmentar la persistència de residus de cement o de restes de sutura quirúrgica i/o certes alteracions en la superfície de l'implant que acceleren la formació de placa. La microbiota involucrada en un important nombre de periimplantitis mostra un perfil analític MALDI-TOF MS singular, de vegades relacionable amb la composició del material implantat.

## Referències

* ↑ Popova, C; Dosseva-Panova, V; Panov, V «Microbiology of Periodontal Diseases. A Review» (en anglès). Biotechnology & Biotechnological Equipment, 2014 Abr; 27 (3), pp: 3754-3759. DOI: 10.5504/BBEQ.2013.0027. ISSN: 1310-2818 [Consulta: 5 abril 2019].
* ↑ Bascones Martínez A, Figuero Ruiz E «Las enfermedades periodontales como infecciones bacterianas» (en castellà). Av Periodon Implantol, 2005; 17 (3), pp: 147-156. ISSN: 2340-3209 [Consulta: 17 març 2019].
* ↑ Lepp PW, Brinig MM, Ouverney CC, Palm K, et al «Methanogenic Archaea and human periodontal disease» (en anglès). Proc Natl Acad Sci USA, 2004 Abr 20; 101 (16), pp: 6176-6181. DOI: 10.1073/pnas.0308766101. PMC: 395942. PMID: 15067114 [Consulta: 7 abril 2019].
* ↑ Miranda-Rius J, Brunet-Llobet L, Lahor-Soler E «The Periodontium as a Potential Cause of Orofacial Pain: A Comprehensive Review» (en anglès). Open Dent J, 2018 Jul 31; 12, pp: 520-528. DOI: 10.2174/1874210601812010520. PMC: 6110068. PMID: 30197691 [Consulta: 17 març 2019].
* ↑ Akihiro Yoshida, A; Ansai, T «Microbiological Diagnosis for Periodontal Diseases» (en anglès). A: Periodontal Diseases - A Clinician's Guide, Chap. 2 (Manakil, J; Editor). InTech, 2012; Feb 3, pàgs: 55-66. ISBN 978-953-307-818-2. DOI: 10.5772/26482 [Consulta: 17 abril 2019].
* ↑ Aruni W, Chioma O, Fletcher HM «Filifactor alocis: The Newly Discovered Kid on the Block with Special Talents» (en anglès). J Dent Res, 2014 Ag; 93 (8), pp: 725-732. DOI: 10.1177/0022034514538283. PMC: 4126222. PMID: 24898946 [Consulta: 5 maig 2019].
* ↑ Aruni AW, Mishra A, Dou Y, Chioma O, et al «Filifactor alocis - a new emerging periodontal pathogen» (en anglès). Microbes Infect, 2015 Jul; 17 (7), pp: 517-530. DOI: 10.1016/j.micinf.2015.03.011. PMC: 4485945. PMID: 25841800 [Consulta: 5 maig 2019].
* ↑ Ye L, Jiang Y, Liu W, Tao H «Correlation between periodontal disease and oral cancer risk: A meta-analysis» (en anglès). J Cancer Res Ther, 2016 Des; 12 (Suplement), pp: C237-C240. DOI: 10.4103/0973-1482.200746. ISSN: 0973-1482. PMID: 28230025 [Consulta: 9 abril 2019].
* ↑ Anguiano Flores, L; Zerón, A «Las enfermedades periodontales y su relación con enfermedades sistémicas» (en castellà). Rev Mex Periodontol, 2015; VI (2), pp: 77-87. ISSN: 2310-2799 [Consulta: 17 març 2019].
* ↑ Rezzani, R; Favero, G; Buffoli, B; Rodella, LF «Atherosclerosis and Periodontal Disease» (en anglès). A: Atherosclerotic Cardiovascular Disease, SMGroup Online Scientific Resources, 2016; Abr 25, pàgs: 20. ISBN 978-0-9962745-8-6. Arxivat de l'original el 2019-03-24 [Consulta: 24 març 2019].
* ↑ Ogrendik, M «Rheumatoid arthritis is an autoimmune disease caused by periodontal pathogens» (en anglès). Int J Gen Med, 2013 Maig 24; 6, pp: 383-386. DOI: 10.2147/IJGM.S45929. PMC: 3668087. PMID: 23737674 [Consulta: 13 abril 2019].
* ↑ Carinci F, Martinelli M, Contaldo M, Santoro R, et al «Focus on periodontal disease and development of endocarditis» (en anglès). J Biol Regul Homeost Agents, 2018 Gen-Feb; 32 (2 Supl 1), pp: 143-147. ISSN: 0393-974X. PMID: 29460534 [Consulta: 24 març 2019].
* ↑ Watanabe T, Yokoe M, Noguchi Y «Septic pulmonary embolism associated with periodontal disease: a case report and literature review» (en anglès). BMC Infect Dis, 2019 Gen 21; 19 (1), pp: 74. DOI: 10.1186/s12879-019-3710-3. PMC: 6341628. PMID: 30665352 [Consulta: 22 abril 2019].
* ↑ Daalderop LA, Wieland BV, Tomsin K, Reyes L, et al «Periodontal Disease and Pregnancy Outcomes: Overview of Systematic Reviews» (en anglès). JDR Clin Trans Res, 2018 Gen; 3 (1), pp: 10-27. DOI: 10.1177/2380084417731097. PMC: 6191679. PMID: 30370334 [Consulta: 24 març 2019].
* ↑ Komine-Aizawa S, Aizawa S, Hayakawa S «Periodontal diseases and adverse pregnancy outcomes» (en anglès). J Obstet Gynaecol Res, 2019 Gen; 45 (1), pp: 5-12. DOI: 10.1111/jog.13782. ISSN: 1447-0756. PMID: 30094895 [Consulta: 22 juny 2019].
* ↑ Prachi S, Jitender S, Rahul C, Jitendra K, et al «Impact of oral contraceptives on periodontal Health» (en anglès). Afr Health Sci, 2019 Mar; 19 (1), pp: 1795-1800. DOI: 10.4314/ahs.v19i1.56. PMC: 6531981. PMID: 31149010 [Consulta: 26 agost 2019].
* ↑ Lamster IB, Pagan M «Periodontal disease and the metabolic syndrome» (en anglès). Int Dent J, 2017 Abr; 67 (2), pp: 67-77. DOI: 10.1111/idj.12264. ISSN: 1875-595X. PMID: 27861820 [Consulta: 5 abril 2019].
* ↑ Wu Y, Dong G, Xiao W, Xiao E, et al «Effect of Aging on Periodontal Inflammation, Microbial Colonization, and Disease Susceptibility» (en anglès). J Dent Res, 2016 Abr; 95 (4), pp: 460-466. DOI: 10.1177/0022034515625962. PMC: 4802783. PMID: 26762510 [Consulta: 13 abril 2019].
* ↑ Peacock ME, Arce RM, Cutler CW «Periodontal and other oral manifestations of immunodeficiency diseases» (en anglès). Oral Dis, 2017 Oct; 23 (7), pp: 866-888. DOI: 10.1111/odi.12584. PMC: 5352551. PMID: 27630012 [Consulta: 25 abril 2019].
* ↑ Albandar JM, Streckfus CF, Adesanya MR, Winn DM «Cigar, pipe, and cigarette smoking as risk factors for periodontal disease and tooth loss» (en anglès). J Periodontol, 2000 Des; 71 (12), pp: 1874-1881. DOI: 10.1902/jop.2000.71.12.1874. ISSN: 0022-3492. PMID: 11156044 [Consulta: 5 maig 2019].
* ↑ Atuegwu NC, Perez MF, Oncken C, Thacker S, et al «Association between Regular Electronic Nicotine Product Use and Self-reported Periodontal Disease Status: Population Assessment of Tobacco and Health Survey» (en anglès). Int J Environ Res Public Health, 2019 Abr 9; 16 (7), pii: E1263. DOI: 10.3390/ijerph16071263. ISSN: 1660-4601. PMID: 30970567 [Consulta: 17 abril 2019].
* ↑ Javed F, Tenenbaum HC, Nogueira-Filho G, Qayyum F, et al «Severity of periodontal disease in individuals chewing betel quid with and without tobacco» (en anglès). Am J Med Sci, 2013 Oct; 346 (4), pp: 273-278. DOI: 10.1097/MAJ.0b013e31827333fb. ISSN: 0002-9629. PMID: 23249882 [Consulta: 19 agost 2019].
* ↑ Astatkie A, Demissie M, Berhane Y «The association of khat (Catha edulis) chewing and orodental health: A systematic review and meta-analysis» (en anglès). S Afr Med J, 2014 Jul 3; 104 (11), pp: 773-779. DOI: 10.7196/samj.8070. ISSN: 2078-5135. PMID: 29183436 [Consulta: 19 agost 2019].
* ↑ Antoniazzi RP, Zanatta FB, Rösing CK, Feldens CA «Association Among Periodontitis and the Use of Crack Cocaine and Other Illicit Drugs» (en anglès). J Periodontol, 2016 Des; 87 (12), pp: 1396-1405. DOI: 10.1902/jop.2016.150732. ISSN: 1943-3670. PMID: 27389964 [Consulta: 25 agost 2019].
* ↑ Weinberg, MA; Maloney, WJ «Periodontal Changes in Females» (en anglès). US Pharm, 2007 Set 19; 32 (9), pp: 54-56. ISSN: 0148-4818 [Consulta: 22 juny 2019].
* ↑ Cetin I, Pileri P, Villa A, Calabrese S, et al «Pathogenic mechanisms linking periodontal diseases with adverse pregnancy outcomes» (en anglès). Reprod Sci, 2012 Jun; 19 (6), pp: 633-641. DOI: 10.1177/1933719111432871. ISSN: 1933-7191. PMID: 22421445 [Consulta: 22 juny 2019].
* ↑ Toy VE, Uslu MO «Do genetic polymorphisms affect susceptibility to periodontal disease? A literature review» (en anglès). Niger J Clin Pract, 2019 Abr; 22 (4), pp: 445-453. DOI: 10.4103/njcp.njcp_462_18. ISSN: 1119-3077. PMID: 30975946 [Consulta: 6 maig 2019].
* ↑ Thumbigere Math V, Rebouças P, Giovani PA, Puppin-Rontani RM, et al «Periodontitis in Chédiak-Higashi Syndrome: An Altered Immunoinflammatory Response» (en anglès). JDR Clin Trans Res, 2018 Gen; 3 (1), pp: 35-46. DOI: 10.1177/2380084417724117. PMC: 5734460. PMID: 29276776 [Consulta: 20 abril 2019].
* ↑ Hanisch M, Hoffmann T, Bohner L, Hanisch L, et al «Rare Diseases with Periodontal Manifestations» (en anglès). Int J Environ Res Public Health, 2019 Mar 9; 16 (5), pii: E867. DOI: 10.3390/ijerph16050867. PMC: 6427617. PMID: 30857312 [Consulta: 20 abril 2019].
* ↑ Etzioni, A «Deficiencia de adhesión leucocitària» (en castellà). Orphanet, 2009 Maig; ORPHA:2968 (rev), pàgs: 3 [Consulta: 5 maig 2019].
* ↑ Hajishengallis G, Moutsopoulos NM «Role of bacteria in leukocyte adhesion deficiency-associated periodontitis» (en anglès). Microb Pathog, 2016 Maig; 94, pp: 21-26. DOI: 10.1016/j.micpath.2015.09.003. PMC: 4791199. PMID: 26375893 [Consulta: 5 maig 2019].
* ↑ Chaurasia, A «Hereditary gingival fibromatosis» (en anglès). Natl J Maxillofac Surg, 2014 Gen; 5 (1), pp: 42-46. DOI: 10.4103/0975-5950.140171. PMC: 4178355. PMID: 25298717 [Consulta: 25 agost 2019].
* ↑ Ferreira Gonçalves C, Mundim AP, Martins RFS, Gagliardi RM, et al «Hereditary Gingival Fibromatosis: a Case Report with Seven-Year Follow-up» (en anglès). Acta Stomatol Croat, 2018 Set; 52 (3), pp: 254-258. DOI: 10.15644/asc52/3/9. PMC: 6238873. PMID: 30510301 [Consulta: 25 agost 2019].
* ↑ Kniffin CL; McKusick, VA «SOS1» (en anglès). OMIM, Johns Hopkins University, 2019 Ag 22; 182530 (rev), pàgs: 7 [Consulta: 27 agost 2019].
* ↑ Gawron K, Łazarz-Bartyzel K, Potempa J, Chomyszyn-Gajewska M «Gingival fibromatosis: clinical, molecular and therapeutic issues» (en anglès). Orphanet J Rare Dis, 2016 Gen 27; 11, pp: 9. DOI: 10.1186/s13023-016-0395-1. PMC: 4729029. PMID: 26818898 [Consulta: 27 agost 2019].
* ↑ Menon, SR «Periodontal Diseases in HIV» (en anglès). The Internet Journal of Dental Science, 2017; 14 (1), pàgs: 6. DOI: 10.5580/IJDS.48158. ISSN: 1937-8238 [Consulta: 24 juny 2019].
* ↑ Perea MA, Campo J, Charlén L, Bascones A «Enfermedad periodontal e infección por VIH: estado actual» (en castellà). Av Periodon Implantol, 2006 Des; 18 (3), pp: 135-147. DOI: 10.4321/S1699-65852006000300003. ISSN: 1699-6585 [Consulta: 24 juny 2019].
* ↑ Ibarra, GC; Tovar, V; Méndez, I; Verde, G; et al «Alteraciones estructurales en eritema gingival lineal en pacientes VIH» (en castellà). Acta Odontol Venez, 2008; 46 (1), pp: 1-9. Arxivat de l'original el 24 d’agost 2019. ISSN: 001-6365 [Consulta: 24 agost 2019].
* ↑ Pereyra TA, Yáñez I, Reyes L «Prevalencia de periodontitis causada por sobreinfecciones en pacientes con infección por virus de la inmunodeficiencia humana» (en castellà). Rev Mex Periodontol, 2010; 1 (1), pp: 13-18. ISSN: 2310-2799 [Consulta: 24 agost 2019].
* ↑ Marbaix, S; Soueidan, A; Romani, M; Campard, G, et al «elicobacter Pylori and Periodontal diseases: An update and proposal of a multidisciplinary clinical protocol» (en anglès). Open Journal of Stomatology, 2013 Set; 3 (6), pàgs: 318-322. DOI: 10.4236/ojst.2013.36053. ISSN: 2160-8709 [Consulta: 19 agost 2019].
* ↑ López-Valverde A, López-Cristiá M, Gómez de Diego R «Europe's oldest jaw: evidence of oral pathology» (en anglès). Br Dent J, 2012 Mar 9; 212 (5), pp: 243-245. DOI: 10.1038/sj.bdj.2012.176. ISSN: 1476-5373. PMID: 22402544 [Consulta: 27 agost 2019].
* ↑ Brkic, Z; Verica, P «Periodontology: The historical outline from ancient times until the 20th century» (en anglès). Vojnosanitetski pregled, 2016 Gen; 74, pàgs: 20. DOI: 10.2298/VSP150612169B. ISSN: 0042-8450 [Consulta: 16 maig 2019].
* ↑ Dentino A, Lee S, Mailhot J, Hefti AF «Principles of periodontology» (en anglès). Periodontol 2000, 2013 Feb; 61 (1), pp: 16-53. DOI: 10.1111/j.1600-0757.2011.00397.x. ISSN: 1600-0757. PMID: 23240942 [Consulta: 9 octubre 2019].
* ↑ Pierre Fauchard Academy «Who is Pierre Fauchard?» (en anglès). Publications: History, Article 47, 2019, pàgs: 6. Arxivat de l'original el 31 de gener 2021 [Consulta: 16 maig 2019].
* ↑ Stillman, PR; McCall, JO «A textbook of clinical periodontia: a study of the causes and pathology of periodontal disease and a consideration of its treatment» (en anglès). The Macmillan Company, New York, 1922, pàgs: 294 [Consulta: 31 maig 2019].
* ↑ Weinmann SB, Geron PR «A chronological classification of periodontal disease: a review» (en anglès). J Int Acad Periodontol, 2011 Jul; 13 (2), pp: 31-39. ISSN: 1466-2094. PMID: 21913600 [Consulta: 19 agost 2019].
* ↑ G Caton J, Armitage G, Berglundh T, Chapple ILC, et al «A new classification scheme for periodontal and peri‐implant diseases and conditions – Introduction and key changes from the 1999 classification» (en anglès). J Clin Periodontol, 2018 Jun; 45 (Supl 20), pp: S1-S8. DOI: 10.1111/jcpe.12935. ISSN: 0303-6979. PMID: 29926489 [Consulta: 17 maig 2019].
* ↑ Herrera, D; Figuero, E; Shapira, L; Jin, L; Sanz, M «La nueva clasificación de las enfermedades periodontales y periimplantarias» (en castellà). Periodoncia Clínica. SEPA, 2018; 11, pàgs: 17. Arxivat de l'original el 17 de maig 2019. ISSN: 2386-9623 [Consulta: 17 maig 2019].
* ↑ Nowicki EM, Shroff R, Singleton JA, Renaud DE, et al «Microbiota and Metatranscriptome Changes Accompanying the Onset of Gingivitis» (en anglès). MBio, 2018 Abr 17; 9 (2), pii: e00575-18. DOI: 10.1128/mBio.00575-18. PMC: 5904416. PMID: 29666288 [Consulta: 19 abril 2019].
* ↑ Chapple IL, Van der Weijden F, Doerfer C, Herrera D, et al «Primary prevention of periodontitis: managing gingivitis» (en anglès). J Clin Periodontol, 2015 Abr; 42 (Supl 16), pp: S71-S76. DOI: 10.1111/jcpe.12366:S71-6. ISSN: 0303-6979. PMID: 25639826 [Consulta: 19 agost 2019].
* ↑ Malek R, Gharibi A, Khlil N, Kissa J «Necrotizing Ulcerative Gingivitis» (en anglès). Contemp Clin Dent, 2017 Jul-Set; 8 (3), pp: 496-500. DOI: 10.4103/ccd.ccd_1181_16. PMC: 5644015. PMID: 29042743 [Consulta: 17 març 2019].
* ↑ Bascones-Martínez, A; Criado-Cámara, E; Bascones-Ilundáin, C; Arias Herrera, S; Bascones-Ilundáin, J «Etiology of Gingivitis» (en anglès). A: Gingival Diseases - Their Aetiology, Prevention and Treatment, Chap. 4 (Panagakos, F; Editor). InTech, 2011; Set 22, pàgs: 20. ISBN 978-953-307-376-7. DOI: 10.5772/24831 [Consulta: 19 abril 2019].
* ↑ Hanioka T, Morita M, Yamamoto T, Inagaki K, et al «Smoking and periodontal microorganisms» (en anglès). Jpn Dent Sci Rev, 2019 Nov; 55 (1), pp: 88-94 (Epub 2019; Apr 24). DOI: 10.1016/j.jdsr.2019.03.002. PMC: 6484221. PMID: 31049117 [Consulta: 20 agost 2019].
* ↑ Karagoz G, Bektas-Kayhan K, Unur M «Desquamative gingivitis: A review» (en anglès). J Istanb Univ Fac Dent, 2016 Abr 1; 50 (2), pp: 54-60. DOI: 10.17096/jiufd.57228. PMC: 5573533. PMID: 28955567 [Consulta: 8 abril 2019].
* ↑ Bedane, C «Penfigoide de la membrana mucosa» (en castellà). Orphanet, 2007 Jul; ORPHA:46486 (rev), pàgs: 4 [Consulta: 23 agost 2019].
* ↑ Garcia-Pola MJ, Rodríguez-López S, Fernánz-Vigil A, Bagán L, Garcia-Martín JM «Oral hygiene instructions and professional control as part of the treatment of desquamative gingivitis. Systematic review» (en anglès). Med Oral Patol Oral Cir Bucal, 2019 Mar 1; 24 (2), pp: e136-e144. DOI: 10.4317/medoral.22782. PMC: 6441599. PMID: 30818305 [Consulta: 23 agost 2019].
* ↑ Palacios-Sánchez B, Cerero-Lapiedra R, Campo-Trapero J, Esparza-Gómez GC «Alteraciones gingivales no relacionadas con placa» (en castellà). RCOE, 2006 Gen-Feb; 11 (1), pp: 43-55. ISSN: 1138-123X [Consulta: 19 abril 2019].
* ↑ Shah, J; Vasanwala, S «Scorbutic gingivitis-a case report» (en anglès). JGDCH, 2014 Oct; 1 (1), pp: 5-10. ISSN: 2394-8701 [Consulta: 19 abril 2019].
* ↑ Sharma D, Kumar S, Parashar P, Naphade VV «Oral gingival myiasis: A rare case report and literature review» (en anglès). Contemp Clin Dent, 2015 Oct-Des; 6 (4), pp: 548-551. DOI: 10.4103/0976-237X.169857. PMC: 4678557. PMID: 26681864 [Consulta: 15 abril 2019].
* ↑ Figueredo CM, Lira-Junior R, Love RM «T and B Cells in Periodontal Disease: New Functions in A Complex Scenario» (en anglès). Int J Mol Sci, 2019 Ag 14; 20 (16), pii: E3949. DOI: 10.3390/ijms20163949. ISSN: 1422-0067. PMID: 31416146 [Consulta: 22 agost 2019].
* ↑ Dahlen G, Basic A, Bylund J «Importance of Virulence Factors for the Persistence of Oral Bacteria in the Inflamed Gingival Crevice and in the Pathogenesis of Periodontal Disease» (en anglès). J Clin Med, 2019 Ag 29; 8 (9), pii: E1339. DOI: 10.3390/jcm8091339. ISSN: 2077-0383. PMID: 31470579 [Consulta: 3 setembre 2019].
* ↑ Martínez Pascual, A; Estany Castella, J; Vallcorba Plana, N «Neumonía por aspiración y enfermedad periodontal» (en castellà). Periodoncia, 2000 Abr-Jun; 10 (2), pp: 9105-9111. ISSN: 1131-8821 [Consulta: 17 març 2019].
* ↑ Gaetti-Jardim Júnior E, Fardin AC, Gaetti-Jardim EC, de Castro AL, et al «Microbiota associated with chronic osteomyelitis of the jaws» (en anglès). Braz J Microbiol, 2010 Oct; 41 (4), pp: 1056-1064. DOI: 10.1590/S1517-838220100004000025. PMC: 3769776. PMID: 24031586 [Consulta: 24 abril 2019].
* ↑ Casals Peidró, E «Periodontitis». Canal Salut, Generalitat de Catalunya, 2018; Oct 9 (rev), pàgs: 5. [Consulta: 19 març 2019].
* ↑ Heitz-Mayfield LJ, Lang NP «Surgical and nonsurgical periodontal therapy. Learned and unlearned concepts» (en anglès). Periodontol 2000, 2013 Jun; 62 (1), pp: 218-231. DOI: 10.1111/prd.12008. ISSN: 0906-6713. PMID: 23574468 [Consulta: 10 setembre 2019].
* ↑ Manresa C, Sanz-Miralles EC, Twigg J, Bravo M «Supportive periodontal therapy (SPT) for maintaining the dentition in adults treated for periodontitis» (en anglès). Cochrane Database Syst Rev, 2018 Gen 1; 1, pp: CD009376. DOI: 10.1002/14651858.CD009376. PMC: 6491071. PMID: 29291254 [Consulta: 21 juny 2019].
* ↑ García-Rubio, A; Bujaldón-Daza, AL; Rodríguez-Archilla, A «Lesiones periapicales: diagnóstico y tratamiento» (en castellà). Av Odontoestomatol, 2015 Feb; 31 (1), pp: 31-42. DOI: 10.4321/S0213-12852015000100005. ISSN: 2340-3152 [Consulta: 6 abril 2019].
* ↑ Discepoli, N; Bascones Martínez, A «Controversias etiológicas, diagnósticas y terapéuticas de la periodontitis agresiva» (en castellà).  Avances en periodoncia, 2008 Gen; 20 (1), pp: 39-47. ISSN: 2340-3209 [Consulta: 8 abril 2019].
* ↑ Alpan, AL «Aggressive Periodontitis» (en anglès). A: Periodontology and Dental Implantology, Chap. 6 (Manakil, J; Editor). InTech, 2018; Nov 5, pàgs: 103-127. ISBN 978-1-78984-932-5. DOI: 10.5772/intechopen.76878 [Consulta: 8 abril 2019].
* ↑ Mínguez Arnau, MJ «Aggregatibacter actinomycetencomitans en periodontitis: prevalencia, variabilidad genética e implicaciones terapéuticas -Tesi doctoral-» (en castellà). Dpto. de Estomatología III. Facultad de Odontologia, UCM, 2017 [Consulta: 2 maig 2019].
* ↑ Rodrigues PM, Teixeira AL, Kustner EC, Medeiros R «Are herpes virus associated to aggressive periodontitis? A review of literature» (en anglès). J Oral Maxillofac Pathol, 2015 Set-Dec; 19 (3), pp: 348-355. DOI: 10.4103/0973-029X.174621. PMC: 4774289. PMID: 26980964 [Consulta: 25 abril 2019].
* ↑ Albandar, JM «Aggressive periodontitis: case definition and diagnostic criteria» (en anglès). Periodontol 2000, 2014 Jun; 65 (1), pp: 13-26. DOI: 10.1111/prd.12014. ISSN: 0906-6713. PMID: 24738584 [Consulta: 3 setembre 2019].
* ↑ Fageeh, HN «Papillon-Lefèvre Syndrome: A Rare Case Report of Two Brothers and Review of the Literature» (en anglès). Int J Clin Pediatr Dent, 2018 Jul-Ag; 11 (4), pp: 352-355. DOI: 10.5005/jp-journals-10005-1538. PMC: 6212664. PMID: 30397382 [Consulta: 8 abril 2019].
* ↑ Neering SH, Adyani-Fard S, Klocke A, Rüttermann S, et al «Periodontitis associated with plasminogen deficiency: a case report» (en anglès). BMC Oral Health, 2015 Maig 14; 15, pp: 59. DOI: 10.1186/s12903-015-0045-3. PMC: 4438564. PMID: 25971786 [Consulta: 15 abril 2019].
* ↑ Ertas U, Saruhan N, Gunhan O «Ligneous periodontitis in a child with plasminogen deficiency» (en anglès). Niger J Clin Pract, 2017 Des; 20 (12), pp: 1656-1658. DOI: 10.4103/1119-3077.224133. ISSN: 1119-3077. PMID: 29379003 [Consulta: 22 abril 2019].
* ↑ Smeets R, Henningsen A, Jung O, Heiland M, et al «Definition, etiology, prevention and treatment of peri-implantitis--a review» (en anglès). Head Face Med, 2014 Set 3; 10, pp: 34. DOI: 10.1186/1746-160X-10-34. PMC: 4164121. PMID: 25185675 [Consulta: 17 maig 2019].
* ↑ Rodrigo D, Sanz-Sánchez I, Figuero E, Llodrá JC, et al «Prevalence and risk indicators of peri-implant diseases in Spain» (en anglès). J Clin Periodontol, 2018 Des; 45 (12), pp: 1510-1520. DOI: 10.1111/jcpe.13017. ISSN: 0303-6979. PMID: 30289569 [Consulta: 30 maig 2019].
* ↑ Monje A, Insua A, Wang HL «Understanding Peri-Implantitis as a Plaque-Associated and Site-Specific Entity: On the Local Predisposing Factors» (en anglès). J Clin Med, 2019 Feb 25; 8 (2), pii: E279. DOI: 10.3390/jcm8020279. PMC: 6406659. PMID: 30823574 [Consulta: 30 maig 2019].
* ↑ Yeh HC, Lu JJ, Chang SC, Ge MC «Identification of microbiota in peri-implantitis pockets by matrix-assisted laser desorption/ionization time-of-flight mass spectrometry» (en anglès). Sci Rep, 2019 Gen 28; 9 (1), pp: 774. DOI: 10.1038/s41598-018-37450-5. PMC: 6349886. PMID: 30692557 [Consulta: 30 maig 2019].

## Bibliografia

* Kinane, Denis F.; Stathopoulou, Panagiota G.; Papapanou, Panos N. Periodontal diseases (en anglès). Nat Rev Dis Primers, 2017 Jun 22; 3, pp: 17038. PMID: 28805207. DOI 10.1038/nrdp.2017.38 [Consulta: 18 març 2019].
* Herrera, David; Alonso, Bettina; de Arriba, Lorenzo; Santa Cruz, Isabel; et al. Acute periodontal lesions (en anglès). Periodontol 2000, 2014 Jun; 65 (1), pp: 149-177. PMID: 24738591. DOI 10.1111/prd.12022 [Consulta: 2 agost 2019].
* Armitage, Gary C. Learned and unlearned concepts in periodontal diagnostics: a 50-year perspective (en anglès). Periodontol 2000, 2013 Jun; 62 (1), pp: 20-36. PMID: 23574462. DOI 10.1111/prd.12006 [Consulta: 3 setembre 2019].
* Mariotti, Angelo; Arthur F., Hefti. Defining periodontal Health (en anglès). BMC Oral Health, 2015; 15 (Supl 1), pp: S1-S6. PMID: 26390888. DOI 10.1186/1472-6831-15-S1-S6 [Consulta: 20 agost 2019].
* Tonetti, Maurizio S.; Van Dyke, Thomas E.; Working group 1 of the joint EFP/AAP workshop. Periodontitis and atherosclerotic cardiovascular disease: consensus report of the Joint EFP/AAP Workshop on Periodontitis and Systemic Diseases (en anglès). J Clin Periodontol, 2013 Apr;40 (Supl 149), pp: S24-S49. PMID: 23627332. DOI 10.1111/jcpe.12089 [Consulta: 26 agost 2019].
* Romanos, Georgios E.; Javed, Fawad; Delgado-Ruiz, Rafael A.; Calvo-Guirado, José L. Peri-implant Diseases. A Review of Treatment Interventions (en anglès). Dent Clin North Am, 2015 Gen; 59 (1), pp: 157-178. PMID: 25434564. DOI 10.1016/j.cden.2014.08.002 [Consulta: 29 setembre 2019].
* Herrera, David; Meyle, Jörg; Renvert, Stefan; Jin, Lijian. Libro Blanco sobre prevención y tratamiento de las enfermedades periodontales para la salud bucodental y la salud general. Equipo de trabajo de la FDI para el Proyecto Mundial de Salud Periodontal (en castellà). FDI World Dental Federation, 2018, pàgs: 24 [Consulta: 11 abril 2019]. Arxivat 11 April 2019$^{[Datemismatch]}$ a Wayback Machine.
* Almiñana-Pastor, Pedro J.; Boronat-Català, Montserrat; Micó-Martinez, Pablo; Bellot-Arcís, Carlos; et al. Epigenetics and periodontics: A systematic review (en anglès). Med Oral Patol Oral Cir Bucal, 2019 Set 1; 24 (5), pp: e659-e672. PMID: 31433392. DOI 10.4317/medoral.23008 [Consulta: 10 setembre 2019].

## Enllaços externs

* «Dossier on Periodontal Disease» (en anglès). European Federation of Periodontology. 2018 Maig. Arxivat de l'original el 2019-02-04. [Consulta: 19 març 2019].
* «La enfermedad periodontal: Gingivitis y Periodontitis» (en castellà). Gandía & Aguiló - Identis. 2012 Ag. [Consulta: 24 abril 2019].